Conrad Koch in die hof oor Steve Hofmeyr se beskermingsbevelSteve Hofmeyr Foto: Reint Dykema, Solidariteit Die komediant en buikspreker Conrad Koch sal Donderdag die Afrikaanse sanger Steve Hofmeyr se interim beskermingsbevel teen hom in die Randburg-landdroshof teenstaan. Hofmeyr het op 10 November ŉ hofbevel teen Koch, wat deur sy handpop “Chester Missing” bekendheid verwerf het, bekom. Volgens die bevel word Koch onder andere verbied om die sanger op Twitter te teister. Hy mag hom ook nie dreig of lasterlike uitsprake teen Hofmeyr maak nie. Hy mag ook nie sy naam op sosialemedia-webwerwe soos Twitter koppel nie en ook nie sy naam op televisie of tydens radio-onderhoude noem nie. Hofmeyr het gesê Koch mag hom, sy borge of sy sakevennote glad nie direk of indirek kontak nie, totdat hy die “haatspraak” Donderdag in die hof verduidelik nie, het Beeld berig. Beeld het op 6 November berig Koch het gesê dit is “fundamenteel verkeerd” om regstappe teen ŉ satirikus te doen. Volgens die koerant het Koch gesê sy twiets teen Hofmeyr was nie haatspraak nie, want hy het nooit iets haatliks oor die sanger gesê of mense aangemoedig om sy borge of die fees [Afrikaans is Groot] te boikot nie. Hofmeyr het op 23 Oktober op Twitter geskryf: “Sorry to offend but in my books blacks were the architects of apartheid. Go figure.” Pick n Pay en Land Rover moes op 30 Oktober haastig ŉ besluit neem oor hul borgskappe by die Afrikaans is Groot-musiekfees waar Hofmeyr sou optree. Dit het gekom ná Koch se artikel in The Times, genaamd “Dear white supremacists…” waarin hy die borgskappe van die twee maatskappye bevraagteken. Klik hier om die verloop van gebeure op Maroela Media te volg.